b'\n_START_ARTICLE_\nHappamoituminen\n_START_PARAGRAPH_\nHappamoituminen tarkoittaa elinymp\xc3\xa4rist\xc3\xb6n kuten j\xc3\xa4rven tai mets\xc3\xa4maan v\xc3\xa4hentynytt\xc3\xa4 kyky\xc3\xa4 neutraloida happoja, mink\xc3\xa4 seurauksena pH alenee eli vesi tulee happamaksi.  Happamoituminen on luonnollinen prosessi kasvien vaihtaessa maan ravinnekationeja vety\xc2\xadioneihin sek\xc3\xa4 ilman hiilidioksidin liuetessa maaveteen hiili\xc2\xadhapoksi. Happamoitumista aiheuttaa my\xc3\xb6s happamoittavien yhdisteiden laskeuma, jota tulee luonnon l\xc3\xa4hteiden lis\xc3\xa4ksi merkitt\xc3\xa4vi\xc3\xa4 m\xc3\xa4\xc3\xa4ri\xc3\xa4 ihmistoiminnan seurauksena. Happamoitumisesta on monin paikoin muodostunut vakava ymp\xc3\xa4rist\xc3\xb6ongelma, koska maan alentunut pH-tila heikent\xc3\xa4\xc3\xa4 anionisten ravinteiden saatavuutta kasveille ja lis\xc3\xa4\xc3\xa4 monille eli\xc3\xb6ille myrkyllisten alumiini- ja raskasmetallikationien liukoisuutta._NEWLINE_Happamoittavia yhdisteit\xc3\xa4 ovat esimerkiksi typen oksidit, rikkidioksidi ja kasvien eritt\xc3\xa4m\xc3\xa4t orgaaniset hapot. Mainittuja oksideja vapautuu energian\xc2\xadtuotannon, teollisuuden ja liikenteen polttoaineista sek\xc3\xa4 tulivuorten purkauksista. Maaper\xc3\xa4n typpim\xc3\xa4\xc3\xa4r\xc3\xa4\xc3\xa4 lis\xc3\xa4\xc3\xa4 my\xc3\xb6s lannoitteiden k\xc3\xa4ytt\xc3\xb6 maanviljelyss\xc3\xa4. Ammoniakkia tulee p\xc3\xa4\xc3\xa4asiassa maanviljelyn lannoitteista ja varsinkin huonosti s\xc3\xa4il\xc3\xb6tyst\xc3\xa4 karjanlannasta. Ilmavirtaukset saattavat vied\xc3\xa4 p\xc3\xa4\xc3\xa4st\xc3\xb6ist\xc3\xa4 johtuvat happamat tai happamoittavat yhdisteet jopa tuhansien kilometrien p\xc3\xa4\xc3\xa4h\xc3\xa4n, jolloin saasteen tuottaja ei ole v\xc3\xa4lit\xc3\xb6n k\xc3\xa4rsij\xc3\xa4._NEWLINE_Typpiyhdisteiden k\xc3\xa4ytt\xc3\xb6 aiheuttaa happamoitumisen lis\xc3\xa4ksi my\xc3\xb6s vesist\xc3\xb6jen rehev\xc3\xb6itymist\xc3\xa4. Rehev\xc3\xb6itymisest\xc3\xa4 seuraa mm. vesist\xc3\xb6jen samenemista, vesikasvien ja lev\xc3\xa4kukintojen m\xc3\xa4\xc3\xa4r\xc3\xa4n lis\xc3\xa4\xc3\xa4ntymist\xc3\xa4, talvista happikatoa sek\xc3\xa4 muutoksia ja uhkia ekosysteemiin.\n_START_SECTION_\nHapan laskeuma\n_START_PARAGRAPH_\nHapan laskeuma tarkoittaa fossiilisia polttoaineita poltettaessa syntyvien rikkioksidien ja typen oksidien laskeutumista. Hapan laskeuma voi olla joko kuivalaskeumaa tai m\xc3\xa4rk\xc3\xa4laskeumaa eli happosadetta._NEWLINE_Suurin osa Suomeen tulevista happamoittavista laskeumista tulee muualta Euroopasta (n. 39\xc2\xa0%), kun taas Suomen omien p\xc3\xa4\xc3\xa4st\xc3\xb6jen osuus on noin 17\xc2\xa0%.\n_START_SECTION_\nHapposateet\n_START_PARAGRAPH_\nHapposateet tai hapan sade on m\xc3\xa4\xc3\xa4ritelm\xc3\xa4n mukaan sadetta jonka pH on alle 5,6. Tavallisestikin sadeveden luontainen pH on hiukan hapan (V\xc3\xa4h\xc3\xa4n alle 6), koska ilmakeh\xc3\xa4n hiilidioksidi liukenee sadeveteen ja muodostaa hiilihappoa, joka on heikko happo. Happosateen aiheuttavat ilmansaasteet, etenkin rikki- ja typpip\xc3\xa4\xc3\xa4st\xc3\xb6t, joita tulee ennen kaikkea fossiilisten polttoaineiden polton yhteydess\xc3\xa4 polttoaineen ep\xc3\xa4puhtautena sis\xc3\xa4lt\xc3\xa4m\xc3\xa4n rikin ja ilmakeh\xc3\xa4n luontaisen typen palaessa korkeassa l\xc3\xa4mp\xc3\xb6tilassa. Reagoidessaan yl\xc3\xa4ilmakeh\xc3\xa4ss\xc3\xa4 otsonin kanssa n\xc3\xa4m\xc3\xa4 poltosta syntyneet rikin ja typen dioksidit muodostavat rikki- ja typpitrioksideja, jotka edelleen veden kanssa reagoidessaan muuttuvat rikki- ja typpihapoksi. _NEWLINE_Teollisuuden aiheuttamat happosateet ovat edelleen suuri ongelma Kiinassa, Koreassa, Ven\xc3\xa4j\xc3\xa4ll\xc3\xa4 ja It\xc3\xa4-Euroopassa. Englannin ja Ruhrin alueen tilanne on paranemaan p\xc3\xa4in. Vuodesta 1980 vuoteen 1995 Euroopan rikkidioksidip\xc3\xa4\xc3\xa4st\xc3\xb6t v\xc3\xa4heniv\xc3\xa4t puoleen. Pohjois-Amerikassa maksimi oli jo 1970-luvulla, sen j\xc3\xa4lkeen p\xc3\xa4\xc3\xa4st\xc3\xb6t ovat v\xc3\xa4hentyneet noin 40 prosenttia.\n_START_SECTION_\nAiheuttajat\n_START_PARAGRAPH_\nRikkidioksidip\xc3\xa4\xc3\xa4st\xc3\xb6jen merkitt\xc3\xa4vin l\xc3\xa4hde on kivihiilik\xc3\xa4ytt\xc3\xb6iset voimalaitokset. N\xc3\xa4ist\xc3\xa4 kuitenkin oksidit voidaan rikinpoistolaitosten avulla p\xc3\xa4\xc3\xa4osin poistaa savukaasuista, jopa yli 90-prosenttisesti. Liikenteen polttoaineista rikki\xc3\xa4 voidaan poistaa jo valmistusvaiheessa. Yleisesti ottaen rikinpoistolaitteet tulivat k\xc3\xa4ytt\xc3\xb6\xc3\xb6n 1980-luvulla. Silloin sulfaattien m\xc3\xa4\xc3\xa4r\xc3\xa4 laski._NEWLINE_Typen oksideja, kuten typpidioksidia (NO\xe2\x82\x82) taas syntyy yleisesti palamisreaktioiden sivutuotteina, kun ilmassa olevat typpi ja happi reagoivat kesken\xc3\xa4\xc3\xa4n. Typen oksidien p\xc3\xa4\xc3\xa4st\xc3\xb6j\xc3\xa4 on alettu v\xc3\xa4hent\xc3\xa4\xc3\xa4 1990-luvulla, kun uudenlaiset typen m\xc3\xa4\xc3\xa4r\xc3\xa4\xc3\xa4 karsivat polttimet sek\xc3\xa4 katalysaattorit tulivat k\xc3\xa4ytt\xc3\xb6\xc3\xb6n.\n_START_SECTION_\nVahingot\n_START_PARAGRAPH_\nHappamoitumisella on monia haittavaikutuksia. Hapan sadevesi aiheuttaa vaurioita eritoten luonnon ekosysteemeille. Hapan sadevesi muun muassa tuhoaa sienirihmastoja sek\xc3\xa4 puiden hennoimpia juuria, jolloin sienet sek\xc3\xa4 niiden kanssa symbioosissa olevat puut vaurioituvat. Lis\xc3\xa4ksi havupuut harsuuntuvat, eli tiputtavat neulasensa. Happamoituminen vahingoittaa my\xc3\xb6s maaper\xc3\xa4ss\xc3\xa4 olevia maaper\xc3\xa4eli\xc3\xb6it\xc3\xa4. Ravinteet huuhtoutuvat mets\xc3\xa4st\xc3\xa4 aluksi hieman paremmin, mutta lopulta ne alkavat huuhtoutua liian hyvin, puiden ja kasvien juurien ulottumattomiin._NEWLINE_Happosateen seurauksena maaper\xc3\xa4ss\xc3\xa4 normaalisti maapartikkeleiden pinnoille kationeina sitoutuneet eli\xc3\xb6ille haitalliset raskasmetallit alumiini, kupari, sinkki ja kadmium mobilisoituvat pH:n laskiessa ja huuhtoutuvat edelleen vesist\xc3\xb6ihin, joissa alumiini-ionit voivat aiheuttaa kalakuolemia. Vesist\xc3\xb6iss\xc3\xa4 pH:n lasku alle arvon 6 aiheuttaa haittavaikutuksia erityisesti kalkkikuorisille eli\xc3\xb6ille, kuten kotiloille, simpukoille ja \xc3\xa4yri\xc3\xa4isille. Pitk\xc3\xa4aikainen pH:n lasku alle arvon 5 tuhoaa suurimman osan eli\xc3\xb6st\xc3\xb6st\xc3\xa4. Aikuiset kalat voivat sinnitell\xc3\xa4 happamoituneessa vesist\xc3\xb6ss\xc3\xa4 pitemp\xc3\xa4\xc3\xa4n, mutta niiden lis\xc3\xa4\xc3\xa4ntyminen estyy pH:n ollessa alle 5. Er\xc3\xa4\xc3\xa4t viherlev\xc3\xa4t ja rahkasammalet sit\xc3\xa4 vastoin kasvavat hyvin n\xc3\xa4iss\xc3\xa4kin oloissa.\n_START_SECTION_\nEhk\xc3\xa4iseminen ja hoito\n_START_PARAGRAPH_\nVesist\xc3\xb6t ja maaper\xc3\xa4 voivat vastustaa happamoitumista tiettyyn rajaan asti. Sit\xc3\xa4 ominaisuutta kutsutaan puskurikyvyksi. Puskurikyvyll\xc3\xa4 varustettuun liuokseen on mahdollista tiettyyn rajaan asti lis\xc3\xa4t\xc3\xa4 happoa tai em\xc3\xa4st\xc3\xa4 ilman, ett\xc3\xa4 liuoksen pH muuttuu. Luonnonvesien puskurikyky on vetykarbonaatti-ioneissa. Ne muodostavat reagoidessaan hapon sis\xc3\xa4lt\xc3\xa4m\xc3\xa4n oksoniumionin kanssa hiilidioksidia ja vett\xc3\xa4._NEWLINE_Vetykarbonaatti-ioneja muodostuu hiilidioksidin imeytyess\xc3\xa4 veteen. Reaktio toimii my\xc3\xb6s toiseen suuntaan, sill\xc3\xa4 oksoniumionin kanssa reagoidessaan syntyy uudestaan hiilidioksidia ja vett\xc3\xa4._NEWLINE_Happamoitumista voidaan torjua muun muassa s\xc3\xa4\xc3\xa4st\xc3\xa4m\xc3\xa4ll\xc3\xa4 s\xc3\xa4hk\xc3\xb6\xc3\xa4, k\xc3\xa4ytt\xc3\xa4m\xc3\xa4ll\xc3\xa4 v\xc3\xa4h\xc3\xa4rikkisi\xc3\xa4 polttoaineita, poistamalla rikki\xc3\xa4 savukaasuista, k\xc3\xa4ytt\xc3\xa4m\xc3\xa4ll\xc3\xa4 katalysaattoreita, laskemalla palamisl\xc3\xa4mp\xc3\xb6tiloja, suosimalla joukkoliikennett\xc3\xa4 sek\xc3\xa4 rajoittamalla maatalouden ja teollisuuden ammoniakkip\xc3\xa4\xc3\xa4st\xc3\xb6j\xc3\xa4. Koska happamoituminen koskettaa koko maailmaa, on kansainv\xc3\xa4linen yhteisty\xc3\xb6 t\xc3\xa4ll\xc3\xa4kin saralla v\xc3\xa4ltt\xc3\xa4m\xc3\xa4t\xc3\xb6nt\xc3\xa4._NEWLINE_Happamoitumista hoidetaan kalkittamalla metsi\xc3\xa4, viljelymaita ja vesist\xc3\xb6j\xc3\xa4. Kalkki on kalsiumin oksidi, CaO, joka muodostaa veden kanssa em\xc3\xa4ksisen liuoksen, kalsiumhydroksidin [Ca(OH)\xe2\x82\x82].\n_START_SECTION_\nHappamoituminen Euroopan niemimaalla\n_START_PARAGRAPH_\nEuroopassa happamoitumiseen ensimm\xc3\xa4isen kerran her\xc3\xa4ttiin jo 1960-luvulla, kun vesist\xc3\xb6jen tila Pohjoismaissa huononi. Syylliseksi todettiin Manner-Euroopasta kulkeutuneet rikkidioksidip\xc3\xa4\xc3\xa4st\xc3\xb6t._NEWLINE_Suurimmat p\xc3\xa4\xc3\xa4st\xc3\xb6t 1980-luvulla Euroopassa olivat entisen Neuvostoliiton ja It\xc3\xa4-Saksan alueilla, Isossa-Britanniassa, T\xc5\xa1ekin alueella ja Espanjassa. Happamimmat sateet eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 ole pahimpien p\xc3\xa4\xc3\xa4st\xc3\xb6l\xc3\xa4hteiden alueilla, vaan p\xc3\xa4\xc3\xa4st\xc3\xb6t levi\xc3\xa4v\xc3\xa4t m\xc3\xa4rk\xc3\xa4laskeumana ymp\xc3\xa4ri Eurooppaa. Happamimpia sateita on ollut l\xc3\xa4hinn\xc3\xa4 L\xc3\xa4nsi-Euroopassa, v\xc3\xa4hiten happamia Pohjolassa, Keski-Euroopassa happamuusasteet ovat olleet silt\xc3\xa4 v\xc3\xa4lilt\xc3\xa4. Mit\xc3\xa4 v\xc3\xa4hemm\xc3\xa4n p\xc3\xa4\xc3\xa4st\xc3\xb6j\xc3\xa4 valtiolla on, sit\xc3\xa4 suurempi osa rikkilaskeumasta tulee muualta kuin omasta maasta._NEWLINE_Termi Musta kolmio otettiin 80-luvulla k\xc3\xa4ytt\xc3\xb6\xc3\xb6n tuolloisten sosialistimaiden Puolan, T\xc5\xa1ekkoslovakian ja DDR:n rajoilla olevasta alueesta, jossa n\xc3\xa4iden maiden ruskohiilivoimaloiden sek\xc3\xa4 kemian- ja metallitehtaiden keskittym\xc3\xa4 "myrkytti asukkaita ja luontoa vuosikymmeni\xc3\xa4". "Taivaalta satoi toisinaan silkkaa happoa! Pisarat sy\xc3\xb6vyttiv\xc3\xa4t l\xc3\xa4iski\xc3\xa4 koivujen ja py\xc3\xb6kkien lehtiin\xe2\x80\x94metsien kuoltua kotitaloudet k\xc3\xa4rsiv\xc3\xa4t vesipulasta". Er\xc3\xa4skin lastenl\xc3\xa4\xc3\xa4k\xc3\xa4ri kertoi, ett\xc3\xa4 nelj\xc3\xa4nnes h\xc3\xa4nen potilaistaan k\xc3\xa4rsi hengitystiesairauksista ja astmasta. Ei-sosialistisissakin Euroopan maissa oli samansuuntaisia haittoja, mutta p\xc3\xa4\xc3\xa4st\xc3\xb6t rajoitettiin turvallisemmalle tasolle julkisen mielipiteen vaikutuksesta.'